Ber Sikkerhetsrådet straffe Nord-Korea
En 372 siders rapport utarbeidet for FNs menneskerettighetsråd fastslår at det nordkoreanske regimet er ansvarlig for utslettelse, slaveri, tortur, seksuell vold, forfølgelse, sult og andre forbrytelser. Forbrytelsene ligner slående nazistenes grusomheter, fastslår granskningskommisjonens leder Michael Kirby. Hele den nordkoreanske befolkningen er inndelt etter graden av anslått lojalitet mot regimet. Mellom 80.000 og 120.000 politiske fanger holdes i fangeleirer. Rapporten anbefaler at forholdene undersøkes av Den internasjonale straffedomstolen i Haag eller et spesielt granskningstribunal. Menneskerettighetsrådet vedtok resolusjonen med 30 mot 6 stemmer. 11 stater avsto å stemme. I resolusjonen heter det at de som er ansvarlige for forbrytelser mot menneskeheten, må etterforskes og straffes. EU og Japan sto bak forslaget som Nord-Koreas ambassadør møtte med en oppfordring til kritikerne om å «passe sine egne saker». Menneskerettighetsrådet forlenget samtidig mandatet til dets hovedetterforsker for Nord-Korea, Marzuki Darusman, med et år. Resolusjonen fredag var en reaksjon på en rapport som ble framlagt for kort tid siden der Nord-Koreas ledere anklages for de verste forbrytelsene mot menneskerettighetene siden Nazi-Tysklands under andre verdenskrig. Blant forbrytelsene rapporten mente den hadde funnet bevis for, var ulovlig massefengsling, drap, tortur, voldtekt og bevisst sult. Nord-Koreas leder Kim Jong-un risikerer å bli stilt for Den internasjonale straffedomstolen ICC. Men Russlands og Kinas motstand mot å straffe Nord-Korea gjør at de trolig også vil stemme imot i Sikkerhetsrådet. Da blokkerer de en resolusjon og gjør at Nord-Korea forblir ustraffet. - I Den demokratiske republikken Korea har vi et ordtak, sa Nord-Koreas ambassadør Se Pyong So: - Pass deres egne saker.
FNs menneskerettighetsråd ber i en resolusjon Sikkerhetsrådet vedta straffetiltak mot Nord-Korea for forbrytelser mot menneskeheten. Kina og Russland stemte imot.